Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη σύναψη μιας Συμφωνίας ανάμεσα στην Ευρωπαϊκή Κοινότητα και τις Ηνωμένες Πολιτείες της Αμερικής σχετικά με την επεξεργασία και τη διαβίβαση των καταστάσεων με τα ονόματα των επιβατών από τους αερομεταφορείς προς το Υπουργείο Εσωτερικής Ασφάλειας, Υπηρεσία Τελωνείων και Προστασίας των Συνόρων των Ηνωμένων Πολιτειών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Καθ'όλη τη διάρκεια του 2003 η Επιτροπή συνεργάστηκε με τις Ηνωμένες Πολιτείες της Αμερικής στην προσπάθειά της να δημιουργήσει ένα ασφαλές νομικό πλαίσιο για την διαβίβαση των καταστάσεων με τα ονόματα των επιβατών (PNR) στο Υπουργείο Εσωτερικής Ασφάλειας, Υπηρεσία Τελωνείων και Προστασίας των Συνόρων (CBP) των Ηνωμένων Πολιτειών.

Όπως αναφέρεται στην ανακοίνωση της Επιτροπής προς το Συμβούλιο και το Κοινοβούλιο της 16ης Δεκεμβρίου 2003 [1], αυτό το νομικό πλαίσιο θα πρέπει να πάρει τη μορφή μιας απόφασης ("Διαπίστωση επαρκούς προστασίας") της Επιτροπής βάσει του άρθρου 25 παράγραφος 6 της οδηγίας για την προστασία των δεδομένων (95/46/ΕΚ), η οποία θα συνοδεύεται από μία διεθνή συμφωνία ανάμεσα στην Ευρωπαϊκή Κοινότητα και στις Ηνωμένες Πολιτείες. Η συμφωνία αυτή είναι απαραίτητη για την επίλυση αυτών των νομικών προβλημάτων τα οποία δεν αντιμετωπίζονται με μία απόφαση περί διαπίστωσης επαρκούς προστασίας.

[1] COM (2003) 826 τελικό, «Transfer of Air Passenger Name Record (PNR) Data: a Global EU Approach»

Στις 23 Φεβρουαρίου 2004 το Συμβούλιο της Ευρωπαϊκής Κοινότητας εξουσιοδότησε την Επιτροπή να διαπραγματευθεί μία τέτοια συμφωνία με τις Ηνωμένες Πολιτείες και εξέδωσε μια σειρά από κατευθυντήριες γραμμές όσον αφορά τις διαπραγματεύσεις αυτές.

Η Επιτροπή ζητά τώρα από το Συμβούλιο να συνάψει τη Συμφωνία που επετεύχθη με τις Ηνωμένες Πολιτείες. Για το λόγο αυτό υποβάλει την παρούσα πρόταση για μία απόφαση του Συμβουλίου.

2004/0064 (CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη σύναψη μιας Συμφωνίας ανάμεσα στην Ευρωπαϊκή Κοινότητα και τις Ηνωμένες Πολιτείες της Αμερικής σχετικά με την επεξεργασία και τη διαβίβαση των καταστάσεων με τα ονόματα των επιβατών από τους αερομεταφορείς προς το Υπουργείο Εσωτερικής Ασφάλειας, Υπηρεσία Τελωνείων και Προστασίας των Συνόρων των Ηνωμένων Πολιτειών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας και ιδίως το άρθρο 95 αυτής σε συνδυασμό με την πρώτη πρόταση του πρώτου εδαφίου του άρθρου 300 (2) αυτής,

την πρόταση της Επιτροπής [2],

[2] ΕΕ C , , σ. .

τη γνώμη του Ευρωπαϊκού Κοινοβουλίου [3],

[3] ΕΕ C , , σ. .

Εκτιμώντας τα εξής:

Στις 23 Φεβρουαρίου 2004 το Συμβούλιο εξουσιοδότησε την Επιτροπή να διαπραγματευθεί εξ ονόματος της Κοινότητας μία Συμφωνία με τις Ηνωμένες Πολιτείες της Αμερικής σχετικά με την επεξεργασία και τη διαβίβαση των καταστάσεων με τα ονόματα των επιβατών από τους αερομεταφορείς προς το Υπουργείο Εσωτερικής Ασφάλειας, Υπηρεσία Τελωνείων και Προστασίας των Συνόρων των Ηνωμένων Πολιτειών,

ότι θα πρέπει να εγκριθεί η παρούσα συμφωνία,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η συμφωνία ανάμεσα στην Ευρωπαϊκή Κοινότητας και τις Ηνωμένες Πολιτείες της Αμερικής σχετικά με την επεξεργασία και τη διαβίβαση των καταστάσεων με τα ονόματα των επιβατών από τους αερομεταφορείς προς το Υπουργείο Εσωτερικής Ασφάλειας, Υπηρεσία Τελωνείων και Προστασίας των Συνόρων των Ηνωμένων Πολιτειών εγκρίνεται με την παρούσα εξ ονόματος της Κοινότητας.

Το κείμενο της συμφωνίας είναι συνημμένο στην παρούσα απόφαση.

Άρθρο 2

Με την παρούσα εξουσιοδοτείται ο Πρόεδρος του Συμβουλίου να ορίσει το πρόσωπο ή τα πρόσωπα για να υπογράψουν τη συμφωνία εξ ονόματος της Ευρωπαϊκής Κοινότητας.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Συμφωνία ανάμεσα στην Ευρωπαϊκή Κοινότητα και τις Ηνωμένες Πολιτείες της Αμερικής σχετικά με την επεξεργασία και τη διαβίβαση των καταστάσεων με τα ονόματα των επιβατών από τους αερομεταφορείς προς το Υπουργείο Εσωτερικής Ασφάλειας, Υπηρεσία Τελωνείων και Προστασίας των Συνόρων των Ηνωμένων Πολιτειών

Η Ευρωπαϊκή Κοινότητα και οι Ηνωμένες Πολιτείες τησ Αμερικής,

Αναγνωρίζοντας τη σημασία του σεβασμού των θεμελιωδών δικαιωμάτων και ελευθεριών, και ιδίως της ιδιωτικής ζωής, καθώς και τη σημασία του σεβασμού αυτών των αξιών ενώ παράλληλα προσπαθούν να καταπολεμήσουν την τρομοκρατία και τα σχετικά εγκλήματα καθώς και άλλα σοβαρά διεθνή εγκλήματα όπως είναι το οργανωμένο έγκλημα.

Έχοντας υπόψη τους νόμους και τους κανονισμούς των Ηνωμένων Πολιτειών που προβλέπουν ότι κάθε αερομεταφορέας που πραγματοποιεί πτήσεις από και προς τις Ηνωμένες Πολιτείες πρέπει να επιτρέπει στο Υπουργείο Εσωτερικής Ασφάλειας (στο εξής "DHS"), Υπηρεσία Τελωνείων και Προστασίας των Συνόρων (στο εξής "CBP") να έχει άμεση πρόσβαση στις καταστάσεις με τα ονόματα των επιβατών (στο εξής "PNR"), οι οποίες περιλαμβάνονται στα αυτόματα συστήματα κρατήσεων/αναχωρήσεων των εν λόγω αερομεταφορέων.

Έχοντας υπόψη την οδηγία 95/46/ΕΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 σχετικά με την προστασία των ατόμων όσον αφορά την επεξεργασία δεδομένων προσωπικού χαρακτήρα και την ελεύθερη διακίνηση αυτών των δεδομένων και συγκεκριμένα το άρθρο 7 στοιχείο γ).

Έχοντας υπόψη τις δεσμεύσεις που ανέλαβε το CBP στις ... του 2004, οι οποίες θα δημοσιευτούν στο Federal Register (στο εξής "οι δεσμεύσεις").

Έχοντας υπόψη την απόφαση της Επιτροπής ... που εγκρίθηκε στις ...., με βάση το άρθρο 25(6) της οδηγίας 95/46/ΕΚ, σύμφωνα με την οποία το CBP θεωρείται ότι παρέχει επαρκή προστασία όσον αφορά τις καταστάσεις PNR που διαβιβάζονται εκ μέρους της Ευρωπαϊκής Κοινότητας (στο εξής "Κοινότητα") σχετικά με τις πτήσεις από και προς τις Ηνωμένες Πολιτείες σύμφωνα με τις δεσμεύσεις, η οποία επισυνάπτεται στην παρούσα (στο εξής "η απόφαση").

Επισημαίνοντας ότι οι αερομεταφορείς που διαθέτουν συστήματα κρατήσεων/αναχωρήσεων εντός της επικράτειας των κρατών μελών της Ευρωπαϊκής Κοινότητας θα πρέπει να φροντίσουν για τη διαβίβαση των PNR προς την CBP μόλις αυτό είναι εφικτό από τεχνική άποψη, αλλά μέχρι τότε οι αρχές των Ηνωμένων Πολιτειών θα πρέπει να μπορούν να έχουν άμεση πρόσβαση στα στοιχεία αυτά σύμφωνα με τις διατάξεις της παρούσας συμφωνίας.

Επιβεβαιώνοντας ότι η παρούσα συμφωνία δεν αποτελεί προηγούμενο για οποιεσδήποτε μελλοντικές συζητήσεις και διαπραγματεύσεις ανάμεσα στις Ηνωμένες Πολιτείες και την Ευρωπαϊκή Κοινότητα ή μεταξύ των συμβαλλόμενων μερών και οποιουδήποτε κράτους όσον αφορά τη διαβίβαση οποιωνδήποτε άλλων στοιχείων.

Έχοντας υπόψη τη δέσμευση και των δύο πλευρών να συνεργαστούν ώστε να βρεθεί αμέσως μία κατάλληλη και ικανοποιητική και για τις δύο πλευρές λύση σχετικά με την επεξεργασία των διαβιβαζόμενων στοιχείων που αφορούν τους επιβάτες (Advance Passenger Information -API) από την Κοινότητα προς τις Ηνωμένες Πολιτείες.

Συμφώνησαν τα εξης:

1. Η CBP θα έχει άμεση ηλεκτρονική πρόσβαση στα στοιχεία PNR που περιλαμβάνονται στα συστήματα ελέγχου των κρατήσεων/αναχωρήσεων των αερομεταφορέων ("συστήματα κρατήσεων") που βρίσκονται στην επικράτεια των κρατών μελών της Ευρωπαϊκής Κοινότητας σύμφωνα με την απόφαση και επί όσο διάστημα θα ισχύει η απόφαση και δεν θα έχει δημιουργηθεί ένα ικανοποιητικό σύστημα που θα επιτρέπει τη διαβίβαση αυτών των στοιχείων εκ μέρους των αερομεταφορέων.

2. Οι αερομεταφορείς που μεταφέρουν επιβάτες από και προς τις Ηνωμένες Πολιτείες θα πρέπει να επεξεργάζονται τα στοιχεία PNR που περιλαμβάνονται στα αυτόματα συστήματα κρατήσεων τους μετά από αίτημα της CBP σύμφωνα με τη νομοθεσία των Ηνωμένων Πολιτειών καθώς και σύμφωνα με την απόφαση επί όσο διάστημα θα ισχύει η απόφαση.

3. Η CBP λαμβάνει υπόψη της την Απόφαση και δηλώνει ότι εφαρμόζει τις δεσμεύσεις που αναφέρονται στο παράρτημα.

4. Η CBP θα επεξεργάζεται τα στοιχεία PNR που θα λαμβάνει και θα αντιμετωπίζει αυτά τα επεξεργασμένα στοιχεία σύμφωνα με τους νόμους και το σύνταγμα των Ηνωμένων Πολιτειών χωρίς καμιά διάκριση με βάση την ιθαγένεια ή τη χώρα καταγωγής.

5. Η CBP και η Ευρωπαϊκή Επιτροπή θα εξετάζουν από κοινού και σε τακτά διαστήματα την υλοποίηση της παρούσας συμφωνίας.

6. Στην περίπτωση που εφαρμόζεται στην Ευρωπαϊκή Ένωση κάποιο σύστημα αναγνώρισης των επιβατών το οποίο υποχρεώνει τους αερομεταφορείς να επιτρέπουν στις αρχές την πρόσβαση στις PNR όσον αφορά τα πρόσωπα που ταξιδεύουν από και προς την Ευρωπαϊκή Ένωση, το DHS θα ενισχύει στο μέτρο του δυνατού και στη βάση της αμοιβαιότητας τη συνεργασία των αεροπορικών εταιρειών που εμπίπτουν στη δικαιοδοσία του.

7. Η παρούσα συμφωνία θα τεθεί σε ισχύ μόλις υπογραφεί. Κάθε συμβαλλόμενο μέρος μπορεί να καταγγείλει την παρούσα συμφωνία μέσω της διπλωματικής οδού. Η λήξη της συμφωνίας θα γίνει (90) ημέρες από την ημερομηνία της κοινοποίησης της καταγγελίας προς το άλλο συμβαλλόμενο μέρος. Η παρούσα συμφωνία μπορεί να τροποποιηθεί οποτεδήποτε κατόπιν γραπτής συμφωνίας των δύο μερών.

8. Η παρούσα συμφωνία συνάπτεται με βάση τις νομοθεσίες των συμβαλλόμενων μερών και δεν έχει καμιά πρόθεση να τις τροποποιήσει. Με την παρούσα συμφωνία δεν δημιουργούνται ούτε παρέχονται δικαιώματα ή οφέλη σε τρίτα φυσικά ή νομικά πρόσωπα ιδιωτικού ή δημοσίου δικαίου.

Τόπος .................., Ημερομηνία υπογραφής ...............

Η παρούσα συμφωνία καταρτίζεται σε δύο αντίγραφα στη δανική, ολλανδική, αγγλική, φινλανδική, γαλλική, γερμανική, ελληνική, ιταλική, πορτογαλική, ισπανική και σουηδική γλώσσα, καθένα από τα οποία θεωρούνται εξίσου αυθεντικά. Σε περίπτωση διαφωνιών όσον αφορά την ερμηνεία, υπερισχύει το κείμενο στην αγγλική γλώσσα.

ΓΙΑ ΤΗΝ ΕΥΡΩΠΑΪΚΗ ΚΟΙΝΟΤΗΤΑ ΓΙΑ ΤΙΣ ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ

................................. Tom Ridge

................................. Υπουργός Εσωτερικής Ασφάλειας των Ηνωμένων Πολιτειών (Department of Homeland Security)